FI Euroopan unionin virallinen lehti CE 78/853

(2004/C 78 E/0905)

KIRJALLINEN KYSYMYS E-3734/03

esittäjä(t): Johanna Boogerd-Quaak (ELDR) komissiolle

(10. joulukuuta 2003)

Aihe: Oleskeluluvasta aiheutuvat korkeat kustannukset

Alankomaissa oleskelulupaa hakevien Euroopan unionin jäsenvaltioiden kansalaisten on suoritettava siitä korkeat maksut.

1. Voiko Alankomaat periä oleskeluluvan jatkamisesta 28 euron sijasta 285 euron maksun belgialaiselta naiselta, koska hänen alankomaalainen aviomiehensä ei ole koskaan asunut tai työskennellyt Alankomaiden ulkopuolella?

2. Voiko Alankomaat tässä tapauksessa periä Alankomaiden ulkomaalaislain 21 artiklan perusteella 980 euron maksun pysyvästä oleskeluluvasta?

3. Onko totta, että komissio aloitti lokakuussa 1998 tutkimuksen tavasta, jolla Alankomaat soveltaa yhteisön vapaata liikkuvuutta koskevaa lainsäädäntöä? Onko tutkimus saatu päätökseen? Mitkä ovat sen päätelmät?

António Vitorinon komission puolesta antama vastaus

(9. helmikuuta 2004)

Oleskeluoikeutta koskeva yhteisön lainsäädäntö on saatettu osaksi Alankomaiden lainsäädäntöä, jonka mukaan EU:n kansalaiset, jotka asuvat Alankomaissa yhteisön lainsäädännön nojalla, saavat väliaikaisen oleskeluluvan enintään viideksi vuodeksi. Luvan voimassaoloaika riippuu EU:n kansalaisen hakuperusteista (työnhakija, työntekijä, työvoiman ulkopuolella oleva, opiskelija).

Riippumatta perusteista, joilla EU:n kansalainen hakee oleskelulupaa, vapaata liikkuvuutta koskevan yhteisön lainsäädännön mukaan oleskeluluvat on myönnettävä ja uusittava maksutta tai sellaisesta summasta, joka ei ylitä maan kansalaisille myönnettävistä henkilöllisyystodistuksista perittäviä maksuja ja veroja. Komission saaman tiedon mukaan EU:n kansalaisille myönnettävien väliaikaisten oleskelulupien hinta Alankomaissa on noussut 28 euroon. Koska maan kansalaisille myönnettävät kansalliset henkilöllisyystodistukset maksavat 28,77 euroa, korotus ei syrji muiden maiden kansalaisia ja on siksi yhteisön lainsäädännön mukainen.

Alankomaiden lainsäädännön mukaan on myös mahdollista saada pysyvä oleskelulupa. Asiakirja maksaa 226,89 euroa komission saaman tiedon mukaan. EU:n kansalaisten ei kuitenkaan tarvitse hakea tällaista kallista asiakirjaa.

Arvoisan parlamentin jäsenen antaman tiedon mukaan belgialaiselta naiselta on todennäköisesti peritty 980 euroa pysyvästä oleskeluluvasta Alankomaissa ja 285 euroa sen uusimisesta. Perityt maksut ylittävät edellä mainittujen Alankomaissa sovellettavien säännösten mukaiset määrät ja näyttäisivät olevan kyseisten säännösten vastaisia.

Komissio aloitti rikkomisesta johtuvan menettelyn Alankomaita vastaan vuonna 1995 pysyvistä oleskeluluvista (vergunning tot vestiging) annettujen ja EU:n kansalaisiin sovellettavien sääntöjen ja erityisesti näiden lupien hintojen vuoksi. Tuolloin EU:n oleskelulupaan tehtiin merkintä ”vestigingsvergunning”, ja näin myönnettiin vain yksi asiakirja. Marraskuussa 1997 lähetetyn perustellun lausunnon vuoksi Alankomaiden viranomaiset ilmoittivat, että jatkossa myönnettäisiin kaksi erillistä asiakirjaa: EU:n oleskelulupa (Ε-asiakirja) ja pysyvä oleskelulupa (Α-asiakirja). Jälkimmäisen hakeminen olisi täysin vapaaehtoista. EU:n kansalaiset pystyisivät valitsemaan pysyvän oleskeluluvan hakemisen tai E-asiakirjan voimassaoloajan pidentämisen. Heille ilmoitettaisiin tästä valinnanmahdollisuudesta. Korkeat maksut eivät liittyneet EU:n oleskelulupaan vaan ainostaan pysyvään oleskelulupaan, joten asian käsittely päätettiin vuonna 1999.

Koska EU:n kansalaisilta on tullut yhä enemmän valituksia pysyvien oleskelulupien hinnoista, komissio aikoo ottaa yhteyttä Alankomaiden viranomaisiin selvittääkseen, kuinka paljon nykyiset pysyvät oleskeluluvat maksavat. Lisäksi komissio aikoo tiedustella, kerrotaanko EU:n kansalaisille heidän oikeudestaan hakea vain väliaikaista oleskelulupaa samaan hintaan kuin maan kansalaiset saavat henkilökortit ja millä tavalla asiasta tiedotetaan.